Złoto skazać chcył
Wulka Dubrawa. Z njewšědnej naležnosću je so 64lětny muž z Wulkeje Dubrawy na policiju wobroćił. Wón chcyše w interneće złoto skazać. K identifikaciji měješe wón kopiju swojeho wupokaza e-mailnje pósłać. To pak bě jemu podhladne, dokelž móhł něchtó cuzy jeho wosobinske daty znjewužiwać.
Pozdatneju wobšudźerjow lepili
Němcy. Bjez płaćenja tankować drje chcyštaj mužej w Němcach. Na Kulowskej dróze zadźerža policija 33lětneho šofera Renaulta a 35lětneho sobujěduceho. Kontrolujo jězdźidło zastojnicy zwěsćichu, zo stej značce awta po zdaću falšowanej. Nimo toho namakachu w Renaulće wjacore prózdne bencinowe kanistry a poprawnej awtowej značce za njón. Zaměr podhladneju drje běše tankownja na Drježdźanskej dróze. Čerwjene awto bě policiji hižo časćišo w zwisku z njeskutkami napadnyło.
Małe swjedźenje rozpušćili
Budyšin. W nocy na wutoru su policisća w Budyskim a Zhorjelskim wokrjesu dodźerženje płaćiwych postajenjow koronowirusa dla kontrolowali. Při tym wobdźěłachu 52 chłostanskich přizjewjenjow přeńdźenja přećiwo zakonjej wo infekciskim škiće dla a kazachu 20 ludźom, zo měli domoj hić. W Budyšinje na přikład słyšachu haru z bydlenja na Hasy Ricardy Huch. Nimo dweju wobydlerjow běštaj tam hosćej, a wšitcy štyrjo zhromadnje swjećachu. Podobny pad dožiwichu na Löfflerowej we Wojerecach. 28lětny wobydler bě sej sydom ludźi přeprosył. Woni a dalši w Zhorjelcu, Lubiju a Ottendorfje maja nětko z pokutu ličić.
Woheń wulku wěcnu škodu načinił
Šěrachow. Wčera dopołdnja stej so na Chróstawskej dróze we Wurbisu bróžnja a domske paliłoj. Po wšěm zdaću bě woheń z tony za wotpadki wuchadźał. Wjacore wohnjowe wobory běchu zasadźene. Wěcna škoda wučinja 100 000 eurow.
Předjězbu njewobkedźbował
Budyšin. Na křižowanišću Mužakowska/Krakečanska w Budyšinje sta so njedźelu wječor wobchadne njezbožo. Wosobowe awto marki Seat Leon bě z Delnjeje Kiny přijěło, bjeztoho zo by 21lětny šofer předjězbu małotransportera marki Opel Morena wobkedźbował. Tón přijědźe ze směra Budyšin-Bórk a zajědźe do sćežora ample. 47lětna wodźerka Opela a 20lětna sobujězdźerka Seata so zraništej. Wěcna škoda wučinja něhdźe 25 000 eurow.
Pjekarnja wobškodźena
Wulki Šunow. Sobotu wječor chwataštej wohnjowa wobora a policija do Wulkeho Šunowa. Tam dyrbjachu w pjekarni při Hłownej dróze woheń hašeć. Přičina njeje dotal jasna. Palił je so drjewjany twar při pjekarni, kotryž za swjedźenje wužiwaja. Wokna do pjekarnje běchu horcoty dla rozškrěte, a kur stupaše do objekta. Wohnjowa wobora móžeše na zbožo tomu zadźěwać, zo so płomjenja dale rozpřestrěja. Mějićel trochuje škodu na něhdźe 30 000 eurow. Wšako buchu wulkeho kura dla, kiž bě so do pjekarnje dóstał, wjacore mašiny wobškodźene. Ludźo so při wohenju zranili njejsu. Kriminalna policija městnosć njezboža nětko dokładnje přepytuje.
Njewočakowana překwapjenka
Zhorjelc. Zhorjelscy zarjadnicy so wutoru njemało dźiwachu. Jako k swojim awtam přińdźechu, witaše jich wóń kwětkow. Njeznaći běchu pod woknotrějaki kóždeho policajskeho jězdźidła, kotrež stejachu před rewěrom na Gobbinowej, róžu tyknyli. Zarjadnicy dźakuja so nje-znatym darićelam za spodobne floralne hódnoćenja swojeho dźěła.
Psyca zaso doma
Wuskidź. Wutoru wječor wuhlada policija na zwjazkowej dróze B 115 pola Hole samotneho psa a jeho popadny. Po rešerši za wobsedźerku podachu so k jeje adresy, žona pak doma njebě. Tak dyrbjachu psycu sobu na rewěr wzać, hdźež so krótko na to mějićelka přizjewi a swojeho lubuška sobu domoj wza.
Rozestajenje při durjach
Rakecy. Na Kaponičanskej hasy w Rakecach je so wobydler wopytowarjej do puća stupił. 54lětny nochcyše 33lětnemu do domu zastupić dać, dokelž tam njebydli. Tak dóńdźe k ćělnemu rozestajenju mjez mužomaj, při čimž so młódši lochko zrani. Nimo toho wjedźeše zwada k wobškodźenju zachodnych duri. Policija wo to prosy, zo bychu so potrjecheni w tajkich padach na zastojnikow wobroćili, kotřiž njejasnosće wuswětla.
Zetkanku rozpušćili
Awto sej wotewzać
Zhorjelc. Němske awta, kotrež su na parkowanišću při lětanišću Praha-Ruzyně wotstajene, hodźa so hač do pjatka, 27. měrca, wotewzać. Potrjecheni smědźa sej tam z přewodźacej wosobu po awto dojěć, dyrbja pak sej hubu z masku škitać. Při tym akceptuja medicinsku masku abo podobny škit, na přikład husće tkane rubiško abo šawl. Nimo toho trjebaja wobkrućenje, parkowanski tiket abo originalny boarding-pas.
Kradnyć chcył
Niska. Sobudźěłaćerjo nakupowanišća w Niskej su wobkedźbowali, kak chcyše sej muž pakćik kofeja do nachribjetnika tyknyć. Tak jeho zadźeržachu, jako chcyše bjez zapłaćenja nimo kasy. 29lětny měješe w nachribjetniku nimo kofeja hišće dalše kradnjene wěcy.
Postajenje njedodźerželi
Kamjenc/Wojerecy. Policija dźiwa dźeń a raznišo na to, zo maja wobydlerjo powšitkowne postajenja sakskeho ministerstwa za socialne a towaršnostnu zhromadnosć dodźeržeć. Tak dyrbjachu minjenu sobotu wobchod za běrowowu potrjebu na Kamjenskej Willyja Muhlowej zawrěć. Njedźelu dopołdnja su pjeć mužam a jednej žonje přebytk při tankowni we Wojerecach zakazali, kotřiž tam piwo pijachu. W Zhorjelcu hrajkaše sej samsny dźeń pjeć dźěći na Wilhelmowym naměsće. Zastojnicy su je powučili a domoj pósłali.
Pytanu žonu namakali
Wulka Dubrawa. Njedźelu wječor bě muž policiju informował, zo pyta přiwuznu. Wona bě popołdnju zahrodku wopušćiła a njeje so wróćiła. Zastojnicy a wokolne wohnjowe wobory na to za 73lětnej pytachu. Prjedy hač dyrbjachu helikopter zasadźić, nańdźe patrulja Budyskeho rewěra zamylenu seniorku na zahrodkowej ležownosći. Žona bě zranjena a mrěješe zymu. Wuchowanscy pomocnicy dowjezechu ju do chorownje.
Do wobchoda so zadobyli
51lětny při wohenju zemrěł
Běła Woda. Sobotu wječor dóńdźe nuzowy telefonat na čisło 112, dokelž je z bydlenja we wjaceswójbnym domje na Hasy Käthy Kollwitz w Běłej Wodźe kur stupał. Sobudźěłaćerka hladanskeje słužby w přizemju domskeho bě wohnjowu woboru zazwoniła. Kameradojo su z pódlanskeho bydlenja muža chowali, nuzowy lěkar pak zwěsći, zo bě wón hižo mortwy. 51lětny bydleše sam. Wobornicy płomjenja doskónčnje zhašachu. W dalšich bydlenjach a rumnosćach hladanskeje słužby žana škoda njenasta. Móžna přičina wohenja móhła być toaster.
pol_Latn pol_Latn bem_Latn slk_Latn pol_Latn szl_Latn bos_Latn pol_Latn ces_Latn szl_Latn min_Latn ces_Latn pol_Latn szl_Latn ces_Latn szl_Latn szl_Latn szl_Latn quy_Latn swh_Latn szl_Latn ces_Latn szl_Latn bos_Latn szl_Latn fij_Latn szl_Latn slk_Latn szl_Latn szl_Latn